32005R0116
L 024/6
JURNALUL OFÍCIAL AL UNIUNII EUROPENE
REGULAMENTUL (CE, EURATOM) NR. 116/2005 AL COMISIEI
din 26 ianuarie 2005
privind tratamentul aplicat restituirilor de TVA persoanelor neplătitoare de TVA și persoanelor plătitoare de TVA pentru activitățile lor exonerate, în sensul Regulamentului (CE, Euratom) nr. 1287/2003 al Consiliului privind armonizarea venitului național brut la prețurile pieței
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de instituire a Comunității Europene a Energiei Atomice,
având în vedere Regulamentul (CE, Euratom) nr. 1287/2003 al Consiliului din 15 iulie 2003 privind armonizarea venitului național brut la prețurile pieței (Regulamentul VNB) (1) și, în special, articolul 5 alineatul (1) al acestuia,
întrucât:
(1)
Articolul 2 alineatul (7) din Decizia 2000/597/CE, Euratom a Consiliului din 29 septembrie 2000 privind sistemul de resurse proprii al Comunităților Europene (2) prevede că produsul național brut la prețurile pieței (PNB) trebuie considerat egal cu venitul național brut la prețurile pieței (VNB), astfel cum este determinat de Comisie prin aplicarea Sistemului European de Conturi (SEC). SEC din 1995 (SEC 95), care înlocuiește două sisteme anterioare din 1970 și, respectiv, 1979 a fost stabilit de Regulamentul (CE) nr. 2223/96 al Consiliului din 25 iunie 1996 privind Sistemul European de Conturi Naționale și Regionale în Comunitate (3) și este prevăzut în anexa la acesta. VNB, astfel cum este utilizat în SEC 95, a înlocuit PNB ca și criteriu pentru resursele proprii începând din anul bugetar 2002.
(2)
Regulamentul (CE, Euratom) nr. 1287/2003 al Consiliului prevede procedurile de comunicare a datelor VNB de către statele membre, precum și procedurile și verificările privind calculul VNB, și înființează Comitetul VNB.
(3)
SEC 95 nu specifică în mod explicit tratamentul aplicat restituirilor de TVA persoanelor neplătitoare de TVA și persoanelor plătitoare pentru activitățile lor exonerate.
(4)
Pentru a defini venitul național brut la prețurile pieței (VNB) în conformitate cu articolul 1 din Regulamentul (CE, Euratom) nr. 1287/2003, este necesar să se clarifice tratamentul aplicat restituirilor de TVA persoanelor neplătitoare de TVA și persoanelor plătitoare pentru activitățile lor exonerate.
(5)
A șasea Directivă 77/388/CEE a Consiliului din 17 mai 1977 privind armonizarea legislațiilor statelor membre referitoare la impozitul pe cifra de afaceri - sistemul comun privind taxa pe valoarea adăugată: bază unitară de stabilire (4) definește noțiunile de persoană plătitoare de TVA, persoană neplătitoare și activități exonerate.
(6)
În scopul aplicării Directivei 89/130/CEE, Euratom a Consiliului din 13 februarie 1989 privind armonizarea calculării produsului național brut la prețurile pieței (5), Decizia 1999/622/CE, Euratom a Comisiei din 8 septembrie 1999 (6) clarifică tratamentul aplicat restituirilor de TVA unităților neplătitoare și unităților plătitoare pentru activitățile lor exonerate. O clarificare echivalentă trebuie efectuată în prezent cu privire la VNB.
(7)
Măsurile prevăzute în prezentul regulament sunt conforme cu avizul Comitetului VNB,
ADOPTĂ PREZENTUL REGULAMENT:
Articolul 1
(1) Pentru stabilirea agregatelor conturilor naționale în sensul Regulamentului (CE, Euratom) nr. 1287/2003, restituirile de TVA aplicate achiziționărilor de către persoanele neplătitoare de TVA sau persoanele plătitoare pentru activitățile lor exonerate vor fi înregistrate în SEC 95, fie ca alte transferuri curente (D7), fie transferuri de capital (D9), și nu sunt înregistrate ca și TVA deductibilă.
(2) În sensul alineatului (1), termenul „persoană plătitoare de TVA” are sensul de la articolul 4 din a șasea Directivă 77/388/CEE, Euratom, iar noțiunea de activități exonerate are în vedere activitățile enumerate la articolul 13 din directiva respectivă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 ianuarie 2005.